Virallinen lehti nro C 109 , 01/05/1995 s. 0107



B4-0636, 0644, 0684, 0716, 0723, 0726 ja 0727/95 Päätöslauselma troikan vierailusta Ankarassa ja Turkin sotilaallisesta väliintulosta Pohjois-Irakissa Euroopan parlamentti, joka - ottaa huomioon aiemmin antamansa päätöslauselmat Turkin suorittamista ihmisoikeuksien loukkauksista ja PKK:n tekemien terrori-iskujen tuomitsemisesta, - palauttaa mieliin 16. helmikuuta 1995 antamansa päätöslauselman EU:n ja Turkin välistä tulliliittoa koskevasta sopimusesityksestä ((Istunnon pöytäkirja, osa II, kohta 4)), A. on vakavasti huolestunut Turkin valtion ja PKK-terroristien välisen konfliktin leviämisestä Pohjois-Irakiin, B. ottaa huomioon, että Pohjois-Irak on julistettu YK:n suoja-alueeksi, C. on järkyttynyt tämän toimenpiteen suhteettomasta laajuudesta, jossa 35 000 turkkilaissotilaan joukko teki taistelukoneiden, tankkien ja muiden raskaiden aseiden tukemana hyökkäyksen kurdikyliin, surmasi useita satoja ihmisiä ja haavoitti ja vangitsi viattomia siviilejä, D. ottaa huomioon, että sotatoimien massiivisuus ja niiden toteuttaminen ilman määräaikaa osoittavat, että kyseessä on toimi, joka menee pidemmälle kuin pelkkä sotilaallisen takaa-ajo-oikeuden käyttäminen, E. pelkää niiden tuhansien kurdipakolaisten turvallisuuden puolesta, jotka ovat hakeneet turvaa joko Saddam Husseinin sietämättömältä sorrolta tai Kaakkois-Turkissa raivoavilta julmilta taisteluilta, sekä kaikkien alueen asukkaiden turvallisuuden puolesta, F. toteaa, että riippumattomien toimittajien ja TV-ryhmien läsnäolo, mikä olisi mahdollistanut vapaan ja täydellisen tiedonvälityksen kansainväliselle yleisölle, kiellettiin. G. toteaa, että toimenpide on osaksi suoritettu Euroopan unionin jäsenvaltioista peräisin olevilla raskailla aseilla, H. tukee puheenjohtajamaa Ranskan varoituksia Turkin hallitukselle ja Saksan hallituksen päätöstä keskeyttää luoton myöntäminen Turkille sotalaivojen hankkimista varten sekä enemmät asetoimitukset Turkkiin, I. ottaa huomioon, että ihmisoikeustilanne Turkissa on liian vakava, jotta se mahdollistaisi ehdotetun tulliliiton muodostamisen tällä hetkellä, J. ottaa huomioon, että kurdiongelmaa ei voida ratkaista sotilaallisesti, 1. Tuomitsee jyrkästi Turkin sotilaallisen väliintulon Pohjois-Irakissa ja siitä seuraavat kansainvälisen oikeuden ja ihmisoikeuksien loukkaukset; 2. Toistaa tuomitsevansa PKK:n terroristiteot ja varoittaa Turkin hallitusta siitä, että Turkin kurdien kohtuullisiin pyrkimyksiin kohdistuvan alistuspolitiikan jatkaminen lisää varmasti PKK:n kannatusta, olipa Turkin sotilaallisten toimien menestys mikä tahansa; 3. Kannustaa Turkkia vetämään välittömästi joukkonsa Pohjois-Irakista ja etsimään itäisten maakuntiensa jännitystiloihin poliittisen ratkaisun kansainvälisen oikeuden sääntöjä noudattaen; 4. Pyytää Euroopan unionia ja sen jäsenvaltioita antamaan UNHCR:lle taloudellista ja teknistä apua sen pyrkimyksissä auttaa tämän viimeisimmän väkivallan purkauksen uhkaamia ihmisiä; 5. Pyytää Euroopan unionin jäsenvaltioita olemaan karkottamatta kurdipakolaisia niin kauan kuin Turkin toiminta kurdeja vastaan jatkuu, lukuun ottamatta niitä, jotka ovat vastuussa terroristiliikkeistä; 6. Pyytää jäsenvaltioita Saksan esimerkin mukaisesti keskeyttämään uusien sotilastarvikkeiden viennin Turkkiin sen joukkojen vetäytymiseen saakka; 7. Pyytää Euroopan unionia ja komissiota laatimaan tiukat aseiden vientiä koskevat säännöt, jotta estettäisiin Euroopan unionin jäsenvaltioista peräisin olevien aseiden käyttö tämän ja vastaavien konfliktien ratkaisemisessa; 8. Pyytää, että Punaisen Ristin edustajien sallitaan matkustaa Pohjois- Irakiin auttamaan siviiliväestöä, erityisesti haavoittuneita ja vangittuja henkilöitä; 9. Palauttaa mieliin edellä mainitun 16. helmikuuta 1995 antamansa päätöslauselman; 10. Kehottaa puhemiestään välittämään tämän päätöslauselman neuvostolle, komissiolle, Euroopan neuvostolle, ETY-järjestölle, YK:n pääsihteerille, UNHCR:lle, ICRC:lle sekä Turkin ja Irakin hallituksille.